b'\n_START_ARTICLE_\nIbn Jinni\n_START_SECTION_\nVia\xc8\x9ba\n_START_PARAGRAPH_\nIbn Jinn\xc4\xab s-a n\xc4\x83scut \xc3\xaen anul 932 \xc3\xaen Irak la Mosul fiind fiul unei sclave grecoaice care apar\xc8\x9binea lui Sulaym\xc4\x81n bin Fahd bin \xe2\x80\x99A\xe1\xb8\xa5mad al-\xe2\x80\x99Azd\xc4\xab. A avut mai mul\xc8\x9bi profesori, dintre care se remarc\xc4\x83 \xe2\x80\x99Ab\xc5\xab \xe2\x80\x98Al\xc4\xab al-F\xc4\x81ris\xc4\xab din al-Ba\xe1\xb9\xa3ra, cel mai de seam\xc4\x83 lingvist al vremii. Ibn Jinn\xc4\xab a intrat \xc3\xaen cercul acestuia \xc3\xaenc\xc4\x83 de la v\xc3\xa2rsta de optsprezece ani, al-F\xc4\x81ris\xc4\xab devenindu-i profesor \xc8\x99i mentor pentru urm\xc4\x83torii patruzeci de ani p\xc3\xa2n\xc4\x83 la moartea acestuia din urm\xc4\x83._NEWLINE_Ibn Jinn\xc4\xab \xc8\x99i-a urmat profesorul oriunde c\xc4\x83l\xc4\x83torea acesta \xc8\x99i a \xc3\xaenregistrat o mare parte din comentariile, observa\xc8\x9biile \xc8\x99i spusele sale. \xc3\x8ei g\xc4\x83sim, de pild\xc4\x83, pe cei doi at\xc3\xa2t la curtea lui Sayf ad-Dawla (945-967) de la Alep, c\xc3\xa2t \xc8\x99i la curtea lui \xe2\x80\x98A\xe1\xb8\x8dud ad-Dawla (949-983) din F\xc4\x81rs._NEWLINE_Potrivit istoricului Y\xc4\x81q\xc5\xabt al- \xe1\xb8\xa4amaw\xc4\xab, Ibn Jinn\xc4\xab a de\xc8\x9binut func\xc8\x9bia de k\xc4\x81tib al-\xe2\x80\x99in\xc5\xa1\xc4\x81\xe2\x80\x99 la curtea lui \xe2\x80\x98A\xe1\xb8\x8dud ad-Dawla \xc8\x99i a lui \xe1\xb9\xa2am\xe1\xb9\xa3\xc4\x81m ad-Dawla (983-987), \xc3\xaen ambele locuri afl\xc3\xa2ndu-se \xc3\xaen rela\xc8\x9bii de prietenie cu poetul al-Mutanabb\xc4\xab (915-965) cu care purta discu\xc8\x9bii privitoare la chestiuni de gramatic\xc4\x83._NEWLINE_Conform istoricului libanez Philip Khuri Hitti (1886-1978), Ibn Jinn\xc4\xab a ajuns m\xc3\xa2ndria cur\xc8\x9bii hamdanide de la Alep. El i-a succedat profesorului s\xc4\x83u al-F\xc4\x81ris\xc4\xab la Bagdad \xc8\x99i a murit \xc3\xaen anul 1002.\n_START_SECTION_\nContribu\xc8\x9bia sa \xc3\xaen domeniul filologiei arabe\n_START_PARAGRAPH_\nIbn Jinn\xc4\xab s-a dedicat \xc3\xaen special studierii gramaticii, dovedind un interes major pentru lexic \xc8\x99i morfologie. Este v\xc4\x83zut ca cea mai mare autoritate \xc3\xaen domeniul disciplinei lingvistice ta\xe1\xb9\xa3r\xc4\xabf (derivarea); de asemenea, este socotit \xc3\xaentemeietorul \xc8\x99tiin\xc8\x9bei etimologiei (al-i\xc5\xa1tiq\xc4\x81q al-\xe2\x80\x99akbar). Ca filolog se consider\xc4\x83 c\xc4\x83 a ocupat o pozi\xc8\x9bie de mijloc \xc3\xaentre cele dou\xc4\x83 faimoase \xc8\x99coli de lingvistic\xc4\x83 arab\xc4\x83 de la al-K\xc5\xabfa \xc8\x99i al-Ba\xe1\xb9\xa3ra, el apar\xc8\x9bin\xc3\xa2nd \xc8\x99colii de la Bagdad. Mai mult dec\xc3\xa2t at\xc3\xa2t, Ibn Jinn\xc4\xab a avut meritul de a aborda filologia dintr-o perspectiv\xc4\x83 filozofic\xc4\x83.\n_START_SECTION_\nPrincipalele lucr\xc4\x83ri\n_START_PARAGRAPH_\n\xc3\x8en Kit\xc4\x81b sirr a\xe1\xb9\xa3-\xe1\xb9\xa3in\xc4\x81\xe2\x80\x98a wa-\xe2\x80\x99asr\xc4\x81r al-bal\xc4\x81\xc4\xa1a Ibn Jinn\xc4\xab s-a ocupat de consoanele \xc8\x99i vocalele limbii arabe. \xc3\x8en Sirr \xe1\xb9\xa3in\xc4\x81\xe2\x80\x98at al-\xe2\x80\x99i\xe2\x80\x98r\xc4\x81b (\xe2\x80\x9cSecretul form\xc4\x83rii \xe2\x80\x99i\xe2\x80\x98r\xc4\x81b-ului\xe2\x80\x9d) a expus o descriere a sunetelor limbii arabe, tr\xc4\x83s\xc4\x83turile \xc8\x99i clasificarea lor, natura segmentelor, slabe sau tari, asimilarea, metateza, substitu\xc8\x9bia \xc8\x99i alte procese fonetice. Lucrarea sa Ta\xe1\xb9\xa3r\xc4\xabf al-mul\xc5\xabk\xc4\xab (\xe2\x80\x9cMorfologia regal\xc4\x83\xe2\x80\x9d) este un tratat ce descrie \xc3\xaen detaliu procesele de derivare ale limbii, fiind analizate forme morfologice simple \xc8\x99i complexe deopotriv\xc4\x83._NEWLINE_De asemenea, Ibn Jinn\xc4\xab a elaborat lucrarea Kit\xc4\x81b al- \xe1\xb8\xaba\xe1\xb9\xa3\xc4\x81\xe2\x80\x99i\xe1\xb9\xa3 f\xc4\xab \xe2\x80\x98ilm \xe2\x80\x99u\xe1\xb9\xa3\xc5\xabl al-\xe2\x80\x98arabiyya despre principiile gramaticii dup\xc4\x83 ce cercetase limba vorbit\xc4\x83 de beduinii din Mosul. Aceasta este cea mai vast\xc4\x83 dintre operele sale, oferindu-ne \xc3\xaentr-un num\xc4\x83r de 162 de capitole un summum al cunoa\xc8\x99terii \xc8\x99i g\xc3\xa2ndirii lingvistice a autorului._NEWLINE_Lui Ibn Jinn\xc4\xab i se datoreaz\xc4\x83 \xc8\x99i o serie de comentarii la unele scrieri ale maestrului s\xc4\x83u al-F\xc4\x81ris\xc4\xab. \xc3\x8en plus, este autorul unei lucr\xc4\x83ri Al-mun\xe1\xb9\xa3if ce constituie un comentariu \xc3\xaen mai multe volume la Ta\xe1\xb9\xa3r\xc4\xabf, tratatul despre derivare al lui al-M\xc4\x81zin\xc4\xab._NEWLINE_Ibn Jinn\xc4\xab nu a fost doar filolog, ci \xc8\x99i om de litere. Pe l\xc3\xa2ng\xc4\x83 lucr\xc4\x83ri de fonetic\xc4\x83, sintax\xc4\x83, morfologie \xc8\x99i semantic\xc4\x83, el a scris \xc8\x99i poezii. De la el ne-au r\xc4\x83mas de asemenea dou\xc4\x83 comentarii la D\xc4\xabw\xc4\x81n-ul prietenului s\xc4\x83u al-Mutanabb\xc4\xab, precum \xc8\x99i un comentariu la poezia lui \xe2\x80\x99Ab\xc5\xab Nuww\xc4\x81s (756-814).'